**Македонски Телеком АД Скопје, Кеј 13-ти Ноември 6, 1000 Скопје**

**До:**

**Министерство за дигитална трансформација**

**ПРЕДМЕТ:** Коментари на Македонски Телеком по однос на Предлог - Законот за електронските комуникации објавен на веб страницата ЕНЕР

Почитувани,

Во врска со Предлог - Законот за електронските комуникаци, објавен на веб страницата на Единствениот национален регистар на прописи – ЕНЕР на 11.03.2025 година, Македонски Телеком АД Скопје во продолжение на овој допис ви ги доставува своите коментари, предлог измени и дополнувања на објавениот текст на законот.

Во **член 3** **Дефиниции** предлагамеизмени во точките 28 и 30, бришење на точките 31, 44, 56 и 61 и измена на дефинициjата во точка 45, како и три нови дефиници за кабелска канализација, кабелска инсталација и коридор на јавна кабелска електронска комуникациска мрежа и придружни средства како што следи:

28. ,,Физичка инфраструктура” се елементи на мрежа, без и самата да е активен мрежен елемент, како што се: цевки, столбови, канали, ~~контролни комори~~, шахти, разводни табли, кабинети, кабелска канализација, ~~згради или влезови во згради~~, антенски инсталации, кули и нивни придружни средства. Кабли, вклучително и неосветлени оптички влакна ( dark fibre), како и елементи на мрежи кои се користат за обезбедување на вода наменета за консумирање од страна на човекот, не се сметаат за физичка инфраструктура;

*Внатрешната инсталација во згради се поставува од страна на инвеститорот на објектот и е заедничка сопственост на сопственици на станови во зградата, како на пример разводни табли.*

*Останатите термини користени во дефиницијата , како на пример контролни комори не ни се познати и не се дел од физичка инфраструктура. Дефиницијата треба да се прилагоди на реалната состојба на терен.*

30. „Физичка инфраструктура во зграда“ е физичка инфраструктура ~~или инсталации на место положбата на~~ која е лоцирана кај крајниот корисник , вклучително и елементите кои се во заедничка сопственост наменети да сместуваат жични и/или безжични пристапни електронски комуникациски мрежи способни да обезбедуваат електронски комуникациски услуги и да ја поврзат пристапната точка во зградата со крајната точка на мрежата.

*Измените на дефинициите во точка 28 и 30 се со цел истите да станат поразбирливи.*

~~31. „Физичка инфраструктура во зграда опремена со оптички влакна” е наменета да содржи елементи на оптички влакна за обезбедување на пренос со големи брзини;~~

*Сметаме дека нема потреба од дефиниција за “физичка инфраструктура во зграда опремена со оптички влакна”, постои веќе дефиниција за физичка инфраструктура која ги вклучува сите технологии. Дополнително не е јасно што се “елементи на оптички влакна”.*

~~56. „Распределба на радиофреквенциски спектар“ значи определување на одреден радиофреквенциски опсег за користење на една или повеќе видови на радиокомуникациски услуги и каде што е соодветно под одредени услови;~~

*Нејасна е потребата од оваа дефиниција, според наше видување истата треба да се избрише.*

xx. “**Кабелска канализација**” е дел од физичка инфраструктура коja се состoи од мрежа на подземни канали од соодветен материјал (цевки, црева, итн.) со дијаметар од 100 мм или повеќе, кабелски шахти и кабелски галерии, која служи за повеќекратно поставување и заштита на електронски кoмуникациски кабли;

xx. ,,**Кабелска инсталација**” претставува електронската комуникациска физичка инфрaструктура која се состои од мрежа на подземни цевки, кабли, кабелски галерии, кабелски отвори (окна), црева и/или микроцрева, која служи за поставување и заштита на електронски комуникациски кабли.

*Предлагаме дополнителни дефиниции за кабелска канализација и инсталација со кои ќе се усогласат ЗЕК и член 2 точка з) од Правилник за начинот на градба и условите за пристап и користење на јавните електронски комуникациски мрежи и придружни средства (Службен весник на РСМ, бр. 221 од 20.10.2023 година). Правилникот за градба во 2023 година е услогласен со одредбите од Braodband cost reduction Directive која е претходница на GIA регулативата, а во координација со сите оператори на електронски комуникацсики услуги и АЕК.*

xx. ,,**Коридор на јавна кабелска електронска комуникациска мрежа и придружни средства**” е дел од земјиште со одредена широчина кој е резервиран за изградба на јавна кабелска електронска комуникациска мрежа и придружни средства;

*Предлагаме дополнителна дефиниција за коридор на јавна кабелска електронска комуникациска мрежа и придружни средства со која ЗЕК и Член 2 точка и) од Правилник за начинот на градба и условите за пристап и користење на јавните електронски комуникациски мрежи и придружни средства (Службен весник на РСМ, бр. 221 од 20.10.2023 година) ќе бидат усогласени. Правилникот за градба во 2023 година е услогласен со одредбите од Braodband cost reduction Directive која е претходница на GIA регулативата, а во координација со сите оператори на електронски комуникацсики услуги и АЕК.*

~~44. „Претплатник“ е физичко или правно лице кое склучува договор со оператор кој обезбедува јавни комуникациски услуги, со цел да ги користи тие услуги под одредени услови;~~

45. „Корисник“ е физичко или правно лице кое користи или бара обезбедување на јавна електронска комуникациска услуга ~~за што не мора да е претплатен~~;

~~61. „Информација за следената комуникација“ се податоци за сигнализацијата поврзана со следената комуникациска услуга, сигнализација за воспоставување на комуникација и контрола на нејзиниот тек, како и други информации кои му се достапни на операторот;~~

*Предложените измени се во соглaсност со Европскиот законик за електронските комуникации (во понатамошниот текст: EECC), истиот не предвидува термин ,,претплатник” ниту пак следење на комуникациите. Дефиницијата во точка 45 е изменета во насока на целосно усогласување со дефиницијата од EECC.*

*Дополнително, упатуваме на конзистентна употреба на термините корисник, краен корисник и потрошувач во целиот текст на законот.*

Во **Глава прва ОПШТИ ОДРЕДБИ** по член 3 предлагаме нов член 4 кој би гласел:

,,**Јавен интерес**

**Член 4**

Дејностите поврзани со јавните електронски комуникациски мрежи и услуги, градењето, работите на одржување предвидени во овој закон, развојот и користењето на јавните електронски комуникациски мрежи и јавните електронски комуникациски инфраструктури и придружни капацитети, како и управувањето и користењето на радиофреквенцискиот спектар и нумерацискиот простор како природен ограничен ресурс, се работи од јавен интерес.”

*Македонски Телеком е на став дека категоризацијата на дејностите поврзани со ЈЕК мрежи и услуги задолжително мора да се квалификуваат како работи од јавен интерес како заради нивното значение така и заради усогласувањето со други закони поврзани со работи од јавен интерес. Потребно е и соодветно усогласување на нумерацијата на останатите членови понатаму во законот согласно воведувањето на новиот член 4.*

**Член 7 ~~Општи цели што треба да ги постигне Агенцијата~~Регулаторни цели и начела**

*Сметаме дека називот на Член 7 ,,Регулаторни цели и начела” е многу посоодветен од називот ,,Општи цели што треба да ги постигне Агенцијата”.*

~~(3) Агенцијата, Владата, Министерството надлежно за работите од областа на електронските комуникации и другите надлежни органи, во рамките на нивните надлежности, придонесуваат за спроведување на политики насочени кон промовирање на слободата на изразување и слободата на информации, културна и јазична разновидност и плурализам на медиумите.~~

*Сметаме дека спроведување на политики насочени кон промовирање на слободата на изразување и слободата на информации, културна и јазична разновидност и плурализам на медиумите предвидени во став 3 не се надлежност на Агенцијата за електронски комуникации ниту спаѓа во цели што истата треба да ги постигне поради тоа предлагме бришење на овој став. Според наше видување ова се надлежности на Агенцијата за аудио и аудиовизуелни медиумски услуги.*

Понатаму, предлагаме измени во став 4 алинеја в) како што следи:

(в) придонесување за развој на пазарот преку отстранување на пречки и создавање на услови за инвестирање во електронски комуникациски мрежи, електронски комуникациски услуги, придружни средства и услуги во целата држава, обезбедување на ~~предвидлива регулација~~ регулаторна предвидливост, промовирање на ефикасно, ефективно и координирано користење на радиофреквенцискиот спектар, ~~пристап на отворена иновација (open innovation)~~, создавање и развој на ~~транс~~паневропски мрежи, обезбедување достапност и интероперабилност на паневропските услуги како и меѓусебно поврзување на крајните корисници ~~„поврзување од крај до крај (end to end connectivity)~~;

*Не е јасно што е пристап до “отворенa иновација”, за да немаме недоразбирања што се надлежностите на АЕК предлагаме негово бришење.*

*Исто така, сметаме дека треба да се усогласат термините ,,паневропски” и ,,трансевропски” и да се обезбеди нивна конзистентна употреба во понатамошниот текст на законот.*

(г) промовирање на интересите на граѓаните на Републиката, преку обезбедување поврзаност, ~~широка распространета~~ достапност и користење на мрежи со многу висок капацитет, вклучувајќи фиксни, мобилни и безжични мрежи и електронски комуникациски услуги, создавање максимални придобивки во однос на изборот, цената и квалитетот базирани на ефективна конкуренција, одржување на безбедноста на мрежите и услугите, обезбедување на високо ниво на заштита на крајните корисници имајќи ги предвид нивните потреби, како што се прифатливи цени, а особено за крајни корисници со инвалидитет, постари ~~крајни корисници~~ лица и крајни корисници со посебни социјални потреби, како и можност за избор и еквавилентен пристап за крајните корисници со инвалидитет.

*Овој став треба терминолошки да се усогласи.*

(5) За да се постигнат целите од ставот (4) на овој член, Агенцијата меѓу другото:

- е должна да ги применува регулаторните начела за објективност, транспарентност, недискриминација и пропорционалност и тоа особено преку:

- промовирање на регулаторна предвидливост со обезбедување на доследен регулаторен пристап во соодветни периоди на проверка

~~(а) ја промовира предвидливоста на регулативата преку обезбедување на постојан регулаторен пристап во соодветните рокови за преглед и~~ преку соработка со Телото на европски регулатори за електронски комуникации (БЕРЕК), Групата за политика за радиоспектар (РСПГ) и Европската Комисија;

(б) обезбедува дека, во слични околности, не постои дискриминација во третманот на операторите на електронски комуникациски мрежи и услуги;

(в)~~применува технолошки неутрален начин~~ промовира технолошка неутралност за да се постигнат целите од ставот (4) на овој член;

(г) промовирање на ефикасни инвестиции и иновации во нови и современи инфраструктури, меѓу другото, и со обезбедување дека обврската за пристап соодветно го зема предвид ризикот на кој се изложуваат операторите кои инвестираат, со тоа што дозволува различни кооперативни спогодби меѓу инвеститорите и заинтересираните страни кои бараат пристап со цел да се видоизмени ризикот од инвестиции, а притоа обезбедувајќи дека конкуренцијата на пазарот и начелото за недискриминација се зачувани ~~промовира ефикасна инвестиција и иновации во нова и подобрена инфраструктура, на начин со кој се обезбедува дека било која обврска за пристап го вклучува ризикот за инвестицијата и се овозможуваат различни договори за соработка помеѓу инвеститорите во инфраструктурата и барателите на пристап, со цел да се распредели ризикот за инвестицијата, обезбедувајќи при тоа заштита на конкуренцијата на пазарот и почитување на начелото на недискриминација;~~

(д) земање предвид на разновидноста на условите кои се однесуваат на конкуренцијата и потрошувачите кои постојат во различните географски области во рамките на Република Македонија ~~водат сметка за разновидноста на условите во врска со инфраструктурата, конкуренцијата, околностите на крајните корисници и особено потрошувачите во различни географски области во државата, вклучително и локалната инфраструктура управувана од од физички лица на непрофитна основа;~~

(ѓ) наметнување на претходни регулаторни обврски само доколку нема ефикасна и одржлива конкуренција и повлекување на истите, доколку се утврди постоење на ефикасна и одржлива конкуренција ~~наметнува претходни регулаторни обврски само во мера колку што е потребно за да се обезбеди ефективна и одржлива конкуренција во интерес на крајните корисници и ги намалува или укинува овие обврски веднаш штом ќе се исполнат овие услови.~~

*Сметаме дека ставот 5 на член 7 од важечкиот Закон за електронските комуникации многу појасно ги дефинира регулатроните начела на АЕК и од таа причина предлагаме да остане непроменет.*

Во **член 8 Надлежност на Агенцијата** е предвидено

За остварување на регулаторните цели и начела од членот 7 од овој закон, Агенцијата е надлежна да:

~~13) одобрува и контролира стандарден претплатнички договор на оператор;~~

*Како што укажавме погоре EECC не предвидува термин ,,претплатник”, ако во регулативата не е предвидена категорија ,,претплатник” не може да постои ниту стандарден претплатнички договор.*

*Во врска со ова се наметнува и прашањето дали оваа одредба можеби значи дека Агенцијата има интенција да ги одобрува и договорите помеѓу оператор и краен корисник по примерот на општите услови во однос на пристапот и користењето на јавните комуникациски услуги што ги обезбедува операторот. Во член 126 став 4 предвидена е обврска за операторот општите услови и сите нивни измени да и ги достави на Агенцијата на одобрување најмалку осум дена пред нивното објавување, постапка за одобрување на договорите со крајните корисници не е предвидена.*

~~31) презема активности за развој на точки за размена на интернет сообраќајот;~~

*Ова не е надлежност на Агенцијата за електронски комуникации.*

*Во* ***член 13******Влијание на јавноста*** *предлагаме бришење на ставот 5 кој е во врска со* ***член 31******Финансирање на Оперативно-техничката агенција*** *кој исто така предлагаме да се избрише од причина што е спротивен на EECC и е во директна корелација со надоместоците кои операторите ги плаќаат кон Агенцијата.*

~~(5) Одредбите од овој член не се применуваат во случај кога Агенцијата ги извршува своите обврски за пренос на остварени приходи согласно со членот 31 од овој закон.~~

Во **член 16 Услови за именување на членови на Комисијата** ги предлагаме следните измени:

(1) За член на Комисијата може да биде именувано лице кое:

...

- има стекнати најмалку 240 кредити според ЕКТС или завршен VII/1 степен образование од областа на~~информатиката,~~ електротехничките науки, правото или правото или економијата,

- има најмалку ~~пет~~ десет години соодветно работно искуство и посебни знаења од областа на електронските комуникации  и

…

*Согласно надлежностите на АЕК од Член 8 како регулатор на пазарот за електронски комуникациски мрежи и услуги, АЕК не се надлежни за информатика па соодветно не е логично да биде услов за именување на членови на Комисијата со VII/1 степен образование од областа на инфроматиката.*

*Исто така поради специфичноста и обемот на надлежностите на членовите на комисијата сметаме дека треба да имаат најмалку 10 години работно искуство и посебни знаења од областа на електронските комуникации.*

**Член 21 Надоместоци на членовите на Комисијата** предлагаме да се смени како што следи:

(1) Членовите на Комисијата имаат право на:

- месечен надоместок во висина до ~~четири~~ две просечни месечни плати во Републиката во дејноста телекомуникации според податоците објавени од Државниот завод за статистика, согласно со Статутот на Агенцијата за електронски комуникации и ...

Во **член 22 Именување на директор на Агенцијата** ги предлагаме следните измени:

(2) За директор на Агенцијата може да биде именувано лице кое:

...

- има стекнати најмалку 240 кредити според ЕКТС или завршен VII/1 степен образование од областа на електротехничките науки, ~~информатиката~~, правото или економијата

- има најмалку ~~пет~~ 10 години соодветно работно искуство во областа на електронските комуникации;

…

*Согласно надлежностите на АЕК од Член 8 како регулатор на пазарот за електронски комуникациски мрежи и услуги, АЕК не се надлежни за информатика па соодветно не е логично да биде услов за именување на членови на Комисијата со VII/1 степен образование од областа на инфроматиката.*

*Исто така поради специфичноста и обемот на надлежностите на членовите на комисијата сметаме дека треба да имаат најмалку 10 години работно искуство и посебни знаења од областа на електронските комуникации.*

Во **член 30 Финансирање на Агенцијата** предлагаме измена како што следи:

(8) Нереализираните средства од финансискиот план на Агенцијата од претходната година, Агенцијата ќе ги пренесе во финансискиот план за наредната година, при што може да одлучи тие средства, или дел од нив, да се искористат за развој на електронските комуникации и информатичкото општество, како и за други работи од значење за Републиката, утврдени со финансискиот план на Агенцијата. Согласно процентуалниот износ на нереализирани средства од финансискиот план на Агенцијата од претходната година, Агенцијата го намалува надоместокот за радиофреквенции за широкопојасни мобилни услуги и надоместокот за мониторинг (член 32) за наредната година за истиот процент.

*Нереализираните средства од финансискиот план на Агенцијата значат дека надоместоците кои се прибираат од операторите се премногу високи и вкупниот приход на Агенцијата ги надминува трошоците за покривање на административните трошоци, односно обезбедување на адекватни финансиски и човечки ресурси со цел Агенцијата да може да ги спроведе надлежностите утврдени со овој закон, согласно став 1 од овој член. Тоа претставува дополнително финансиско оптоварување за операторите на електронски комуникациски услуги а дополнителните средства уплатени на сметка на Агенцијата можат да се искористат за развој на електронските комуникациски мрежи од новата генерација.*

*ЕУ Директивата, “DIRECTIVE 2002/20/EC OF THE EUROPEAN PARLIAMENT AND OF THE COUNCIL on the authorisation of electronic communications networks and services (Authorisation Directive)” содржи одредби кои се однесуваат на наметнување на надоместоци на операторите. Согласно одредбите од Директивата, националните регулаторни тела се овластени да наметнуваат административни надоместоци на операторите единствено со цел за надоместување на трошоците за управување, контрола, трошоците за спроведување на процесот на авторизација, трошоците за доделување на право за користење и други специфични обврски како што е меѓународна соработка, стандардизација, анализа на пазарите, мониторинг, усогласеност и други контроли за пазарот, како и регулативните активности за подготовка и наметнување на обврските од секундарната легислатива. Административните надоместоци наметнати на операторите мора да бидат ограничени на административните трошоци за извршување на регулативните функции на националните регулаторни тела.*

**~~Член 31 Финансирање на Оперативно-техничката агенција~~**

~~(1) Агенцијата е должна дел од средствата остварени од приходите од надоместоците утврдени во оваа глава да ги пренесе како средства наменети за финансирање на дејноста на Оперативно-техничката агенција, заради обезбедување на соодветни финансиски, човечки и технички ресурси со цел Оперативно-техничката агенција да може да ги спроведе надлежностите утврдени со Законот за оперативно-техничка агенција и Законот за следење на комуникациите и тоа:~~

~~- 50% од вкупните реализирани приходи кои Агенцијата ги остварила за претходната календарска година од приходите од годишните надоместоци кои операторите ги плаќаат за надзор на пазарот, утврдени во годишниот извештај за работа на Агенцијата за претходната календарска година, усвоен од Комисијата на Агенцијата и~~

~~- 10% од вкупните реализирани приходи кои Агенцијата ги остварила за претходната календарска година од приходите од годишните надоместоци за користење на радиофреквенции од страна на имателите на одобренија за користење на радиофреквенции, утврдени во годишниот извештај за работа на Агенцијата за претходната календарска година, усвоен од Комисијата на Агенцијата.~~

~~(2) Износите од ставот (1) на овој член Агенцијата е должна да ги исплати на Оперативно-техничката агенција најдоцна до 15 април во тековната година.~~

*Врз основа на овој член од ЗЕК за финансирање на ОТА од буџетот на АЕК се издвојуваат средства во висина од 10% од вкупната такса за радиофреквенција и 50% од вкупната годишниот надомест за надзор на пазарот. Оттука, сегашната сума на надоместокот за радиофреквенции не дава реална слика за висината на надоместоците за радиофреквенции во Македонија и создава забуна при правењето компаративни анализи со надоместоците од други европски земји бидејќи има скриени трошоци за други цели кои на никаков начин не се поврзани со радиофреквенциите. Од тие причини, потребно е финансирањето на ОТА да се одвои од буџетот на Агенцијата и да се дефинира како посебен надоместок во рамките на законот со кој се регулира работењето на ОТА, а надоместоците што операторите ги плаќаат на АЕК треба што поскоро да се намалат на потребното ниво за функционирање на АЕК. Поради сето понапред наведено предлагаме бришење на членот 31.*

Во **член 32** **Надоместок за надзор на пазарот** предлагаме измена на став 2 како што следи:

(2) Годишниот надоместок од ставот (1) на овој член изнесува најмногу до 0,~~30~~10% од вкупниот годишен приход на операторот остварен со употребата на јавни комуникациски мрежи и давањето на јавни комуникациски услуги во текот на претходната календарска година, или пократок дел од годината кога операторот почнал да работи.

*Сметаме дека е потребно да се намали надоместокот за надзор на пазарот поради тоа што претставува значителен трошок за операторите на електронски комуникациски услуги, а во буџетот на Агенцијата секоја година остануваат неискористени средства кои потоа се пренаменуваат и се користат за цели кои на никаков начин не се повразани со развој на пазарот на електронски комуникации или со административните трошоци на Агенцијата.*

*ЕУ Директивата, “DIRECTIVE 2002/20/EC OF THE EUROPEAN PARLIAMENT AND OF THE COUNCIL on the authorisation of electronic communications networks and services (Authorisation Directive)” содржи одредби кои се однесуваат на наметнување на надоместоци на операторите. Согласно одредбите од Директивата, националните регулаторни тела се овластени да наметнуваат административни надоместоци на операторите единствено со цел за надоместување на трошоците за управување, контрола, трошоците за спроведување на процесот на авторизација, трошоците за доделување на право за користење и други специфични обврски како што е меѓународна соработка, стандардизација, анализа на пазарите, мониторинг, усогласеност и други контроли за пазарот, како и регулативните активности за подготовка и наметнување на обврските од секундарната легислатива. Административните надоместоци наметнати на операторите мора да бидат ограничени на административните трошоци за извршување на регулативните функции на националните регулаторни тела.*

Во **член 33 Надомест за користење на радиофреквенции** по ставот 1 предлагаме нов став 2 како што следи:

*,,(2) Годишниот надомест за користење на радиофреквенции операторот ќе започне да го плаќа од датумот на почеток на користење на радиофреквенциите, без разлика на датумот на издавање на одобрението, во случај кога радиофреквенциите се доделени по пат на јавно наддавање или јавно наддавање со аукција.”*

*Согласно оваа измена потребно е соодветно нумерирање на останатите ставови во членот 33.*

(6) На имателот на одобрението за користење на радиофреквенции на кого му престанало правото за нивно користење согласно со членовите 173~~0~~ и 171 од овој закон, Агенцијата му го враќа делот од платениот годишен надоместок за користење на радиофреквенции за оние цели месеци од календарската година во кои не се користат доделените радиофреквенции, пресметан на начин што бројот на преостанатите месеци се помножува со една дванаесетина од платениот годишен надоместок.

**Член 34 Надоместок за користење на доделени броеви и/или серии на броеви**

(7) На операторот на кого му престанало правото за користење на броевите и/или сериите на броеви заради пренесување на правото за користење на доделени броеви и/или серии на броеви согласно со членот ~~184~~ 185 и 187од овој закон, Агенцијата му го враќа делот од платениот годишен надоместок за користење на броеви и/или серии на броеви за оние месеци од календарската година во кои не се користат доделените броеви и/или серии на броеви, пресметан на начин што бројот на преостанатите цели месеци се помножува со една дванаесетина од платениот годишен надоместок.

Предлагаме бришење на ставот 2 на **член 36 Надлежност за вршење на надзор** од причина што истиот е во колизија со Законот за електронски документи, електронска идентификација и доверливи услуги, како и соодветно нумерирање на останатите ставови во членот 36.

*~~(2) Агенцијата врши надзор и врз работата на акредитираните издавачи согласно Законот за податоците во електронски облик и електронски потпис.~~*

Сметаме дека **членот 38** **Извештај за извршен надзор и полагање на стручен испит** е несреќно насловен па согласно тоа предлагаме терминот ,,Извештај за извршен надзор" да се замени со ,,Стручна служба на Агенцијата за вршење надзор ” префрлајќи го фокусот од ,,извештајот” на ,,стручната служба” што е всушност и смислата на самиот член. Според содржината на одредбите сметаме дека членот 38 би требало да биде насловен ,,Стручна служба на Агенцијата за вршење надзор и полагање на стручен испит”, а ставовите 2 и 3 на членот 38 да станат став 5 и 6 во член 37 Видови на надзор.

Во **член 50 Мерки во случај на повреда на прописите** предлагаме нов став 3 со кој ќе се уреди временска рамка во која може да биде покрената прекршочна постапка во случај на повторување на прекршокот од страна на операторот и соодветно нумерирање на останатите ставови согласно измената.

*,,(3) Агенцијата ќе покрене прекршочна постапка и во случај кога и покрај поднесеното писменото известување и отстранување на утврдената неусогласеност од страна на операторот, во дадениот рок, истиот ќе го повтори прекршокот т.е. ќе изврши иста повреда на законот за која е веќе опоменат, во текот на наредните 12 месеци.”*

Предлагме допрецизирање на одредбите во членовите 61 и 62 како што следи:

**Член 61 Планирање, проектирање, градење и одржување на јавни електронски комуникациски мрежи и придружни средства** став 2

б) зајакнување и замена на постојните антенски системи и намалување или зголемување на нивната висина и/или габарит;

**Член 62** **Планирање, проектирање, градење на деловни или станбени згради со физичка инфраструктура за обезбедување на електронски комуникациски мрежи за пренос со големи брзини**

Деловна или станбена зграда, мора да биде планирана и изградена на начин што ќе содржи точка на концентрација лоцирана внатре или надвор од зградата и коридор за поставување на електронски комуникациски мрежи и средства со големи брзини согласно со Законот за градење и прописите донесени врз основа на него, која ќе биде пристапна за оператори со цел на истите да им се овозможи пристап до физичката инфраструктура во зграда за големи брзини.

Во **член 63 Други обврски** предлагаме измена во ставот 3 и бришење на став 4

(3) Јавните електронски комуникациски мрежи и придружните средства мора да се планираат, проектираат, градат и поставуваат на начин со кој ќе се овозможи по барање на надлежен државен орган или тело, ~~без надоместок~~ да обезбедат пренос на пораки и известувања кои се бесплатни за крајните корисници во случај на воена состојба или непосредно загрозување на независноста и суверенитетот на Републиката, во случај на големи природни непогоди, техничко-технолошки и еколошки несреќи и епидемии, кога постои опасност за животот и здравјето на луѓето и сигурноста на земјата.

*Сметаме дека треба да се допрецизираат надлежностите од овој член. Ова е услуга која ја обезбедува Центар за управување со кризи, операторите треба да обезбедат единствено пренос. Пораките и известувањата ги праќа ЦУК.*

~~(4)Јавните електронски комуникациски мрежи и придружните средства за јавни мобилни комуникациски услуги мора да се планираат, проектираат, градат и поставуваат на начин со кој без надоместок ќе се обезбеди пренос на СМС пораки кои содржат информации од Електронскиот дневник (Е-дневник) што го обезбедува Министерството за образование и наука.~~

*Според наше сознание услугата за СМС нотификации од Електронскиот дневик не се применува согласно тоа предлагаме бришење на оваа одредба.*

Во **член 65 Обезбедување пристап до постоечка физичка инфраструктура на мрежен оператор** предлагаме имени во став 2 и 6 како што следи:

(2) Мрежниот оператор,согласно ставот (1) на овој член, врз основа на добиено писмено барање од оператор на јавни електронски комуникациски мрежи е должен на истиот да му овозможи пристап до неговата физичка инфраструктура со цел поставување елементи на електронски комуникациски мрежи за обезбедување на пренос со големи брзини, ~~под фер и разумни услови и цени~~ во услови и рокови и цени дефинирани во референтната понуда на операторот.

(6) Агенцијата во постапката на решавање на спорот од ставот (5) на овој член ќе донесе одлука со која ќе го реши спорот, имајќи го предвид принципот на пропорционалност во услови и рокови и цени дефинирани во референтната понуда на операторот.

~~и притоа каде што е соодветно ќе утврди фер рокови, услови и цени.~~

*Сметаме дека треба да се измени овој член на следниот начин бидејќи условите , цените и роковите се регулираат во рефрентната понуда на операторот која е одобрена од стран на Агенцијата и нема потреба од нивно дополнително одредување.*

**Член 66 Единствена точка за информации (ЕТИ)**

(3) Агенцијата преку ЕТИ ги прави достапни податоците од ставот (1) на овој член, а се однесуваат на постојни кабли, вклучително и неосветлени оптички влакна (dark fibre) на оператори на јавни електронски комуникациски мрежи.

*Овој став е практично неприменлив бидејќи состојбата постојано се менува.*

(5) Оператор на јавна електронска комуникациска мрежа е должен во рок од 30 дена од денот на запишување на јавната електронска комуникациска мрежа во катастар на инфраструктура, до Агенцијата да достави писмено известување со геодетски елаборат за изведена состојба на инфраструктурен објект.Заради спроведување на одредбата од ставот (5) на овој член Агенцијата ќе склучи Меморандум за соработка со Агенцијата за катастар на недвижност.

*Со оваа одредба се опфатени само електронските комуникациски мрежи и средства кои се запишани во катастарот на инфраструктура. Во ситуација кога имаме инфраструктура која не е запишана на во АКН или е во легализација со вакво дефинирање нема да се обезбеди увид во фактичката состојба односно изградената инфраструктура. Предлагаме да се воведе обврска операторите да достават информација за постојната инфраструктура, како што предвидува законот за катастар.*

Во **член 67 Географски преглед на покриеност со широкопојасни мрежи** предлагаме дополнување на ставот 8 како што следи:

(8) Агенцијата може за областите определени во согласност со ставот (7) на овој член да ги повика операторите и јавните институции да се изјаснат дали имаат намера да постават мрежа со многу висок капацитет во текот на времетраењето на рокот од ставот (3) на овој член и врз основа на оваа информација да направи анализа на релевантните пазари во тие области.

*Анализа на релевантните пазари во одредени географски области е неопходно бидејќи постојат голем број на оператори кои овозможуваат широкопојасни интернет услуги и кои имаат 100% покриеност во таа област.*

Во **член 68 Координација на градежни работи** предлагаме дополнување на ставот 2како што следи:

(2) Секој мрежен оператор во државна сопственост или мрежен оператор во приватна сопственост кој директно или индиректно планира или изведува градежни работи кои се целосно или делумно финансирани со јавни средства е должно под недискриминаторски и транспарентни услови, има обврска да ги извести сите останати мрежни оператори и засегнати страни и да задоволи секое разумно барање за склучување на договор за меѓусебно координирање на градежните работи доставено од оператор на јавна електронска комуникациска мрежа заради изградба и поставување на елементи за јавна електронска комуникациска мрежа за обезбедување на пренос со големи брзини,

*Не е јасно како ќе бидат достапни податоците дека мрежниот оператор планира или изведува градежни работи кои се целосно или делумно финансирани со јавни средства. Со предложената измена на мрежниот оператор му се наметнува обврска да ги извести сите засегнати страни за своите планови.*

Во **член 69 Физичка инфраструктура во зграда** предлагаме измена на став 1 и бараме појаснување на став 3

1) Имател на правото за користење на точка за пристап и физичка инфраструктура за големи брзини во зграда, кој е назначен на релевантниот пазар за оператор со значителна пазарна моќ, врз основа на добиено писмено барање од кој било оператор на јавни електронски комуникациски мрежи, е должен на истиот, ~~под недискриминаторски услови и рокови~~ под услови и цени дефинирана во референтната понуда да му овозможи пристап до точката за пристап, и физичката инфраструктура за големи брзини во зградата, во случај кога дуплирањето на инфраструктурата е економски неефикасно или физички е непрактично. Операторот кој бара пристап е должен на сопствен трошок и со минимално нарушување на приватниот имот да го обезбеди пристапот до точката за пристап.

*Внатрешната инсталација во згради се поставува од страна на инвеститорот на објектот и е заедничка сопственост на сопственици на станови во зградата. Пристапот до електронска комуникациска инфраструктура и придружни средства е по цени дефинирани во референтната понуда.*

*Доколку членот се однесува на операторот со значителна пазарна моќ, операторот може да има обврска за овозможување на пристап на операторот барател врз основа на склучен договор и врз основа на услови и цени дефинирани во референтана понуда за пристап на оператор кој е сопственик на електронска комуникациска инфраструктура и придружни средства, и е потребно да се внесат предложените измени во членот.*

(3) Доколку во рок од еден месец од денот на приемот на барањето од ставот (1) на овој член, не е постигнат договор за пристап, Агенцијата по барање на една од страните поведува постапка за решавање на спор согласно членот 52 од овој закон.

*Потребно е појаснување што се мисли под терминот договор за пристап, бидејќи како што спомнавме погоре физичката инфраструктура во зграда се поставува од страна на инвеститорот на објектот и е заедничка сопственост на сопственици на станови во зградата.*

*Дали се работи за формален договор со заедницата на сопственици на становите или доволно е известување дека операторот има претплатник кој живее во зградата.*

Во **член 77** **Водење на посебно сметководство и финансиски извештаи** предлагаме измена на став 1 и алинеја 1 на ставот 1 како што следи:

(1) Операторите кои обезбедуваат јавни електронски комуникациски мрежи и/или услуги и имаат посебни или ексклузивни права на обезбедување на услуги во други економски сектори во Републиката, ~~се должни да исполнат~~ може да се задолжат за едно од следните барања:

- да водат посебно сметководство за активностите поврзани со обезбедувањето на јавни електронски комуникациски мрежи и/или услуги, во онаа мера во која тоа би било потребно кога овие активности би се обезбедувале како посебно правно лице, со цел да се утврдат сите елементи на трошоците и приходите, начинот на кои тие се пресметани и детален опис на методите за распределба во врска со овие активности, вклучително и распределбата по ставки на основни средства и структурни трошоци доколку потребата за оваа обврска произлегува од објективни потреби на пазарот; или...

*Сметаме дека обврската за водење на посебно сметководство не треба да биде задолжителна туку да произлегува на барање на Агенцијата согласно објективните потреби на пазарот и соодветно да се интервенира во Правилникот за Посебно сметководство.*

Во **член 79 Надлежност на Агенцијата во врска со обезбедувањето на интерконекција или пристап** предлагаме измени на ставовите 3 и 4 како што следи:

(3) Агенцијата ја утврдува природата, обемот и начинот на спроведување на обврските, а при тоа ги зема предвид релевантните акти усвоени од страна на надлежните тела на Европската унија. Агенција може, ~~по добиено разумно барање~~ врз основа на анализа на релевантниот пазар, да наметне обврски за обезбедување пристап до жичени и кабелски инсталации, како и до придружни средства во зградите или до првата точка на концентрација или дистрибуција, што се утврдени од страна на Агенцијата, кога истите се наоѓаат надвор од зградата, да доколку утврди дека репликацијата на мрежните елементи од овој член би била економски неефикасна или физички непрактична, обврските од овој член, Агенцијата ќе му ги наметне на операторот или на сопствениците на тие жичени и кабелски инсталации и придружни средства, во случај кога тие сопственици не се оператори.

(6) Агенцијата може на операторите врз основа на анализа на релевантниот пазар да им наметне обврска за заедничко користење на пасивната инфраструктура или обврска за склучување на договор за обезбедување локален роаминг пристап, врз основа на следните услови:

*За наметнување на обврски на оператор со значителна пазарна моќ неопходна е анализа на релевантниот пазар.*

Во **член 80 Заедничко користење на иста локација (колокација) и заедничко користење на мрежни елементи и придружни средства** предлагаме измени и дополни како што следат:

(2) Оператор кој е сопственик на електронска комуникациска инфраструктура и придружни средства кој е назначен на релевантниот пазар за оператор со значителна пазарна моќ е должен на оператор барател, ~~со надомест~~и врз основа на склучен договор, да му овозможи пристап, ко-локација и заедничко користење на неговата електронска комуникациска инфраструктура и придружни средства , што може да опфати~~:~~ земјиште~~, згради и влезови во згради, жичени инсталации внатре во зградата,~~ антени, антенски столбови, кули и други придружни конструкции, кабелска канализација, цевки, ~~канали~~, шахти, ~~ормани~~ или мерки што ја олеснуваат координацијата на градежните работи, доколку се исполнети соодветните услови за пристап, ко-локација и заедничко користење , согласно актот од ставот (2) на овој член.

*Операторот со значителна пазарна моќ може да има обврска за овозможување на пристап на операторот барател и врз основа на склучен договор и врз основа на услови и цени дефинирани во референтана понуда за пристап на оператор кој е сопственик на електронска комуникациска инфраструктура и придружни средства. Исто така, згради и влезови во згради и жичани инсталации во влезови од згради не се сопственост на оператор на електронска комуникациска инфраструктура и придружни средства за да овозможува пристап до истите. Операторите не се сопственици на канали и ормари за да даваат пристап. Внатрешната инсталација во згради се поставува од страна на инвеститорот на објектот и е заедничка сопственост на сопственици на станови во зградата. Пристапот до електронска комуникациска инфраструктура и придружни средства е по цени дефинирани во референтната понуда.*

Во **член 82 Оператори со значителна пазарна моќ** предлагаме дополнување како што следи:

(4) Начинот на утврдување на оператори со значителна пазарна моќ го пропишува Агенцијата со акт донесен врз основа на овој закон, а имајќи ги предвид препораките и упатствата на Европската унија за вршење на анализа на релевантни пазари во географски области и утврдување на значителна пазарна моќ.

*Предлог измената е во согласност со член 67.*

Во **член 83 Постапка за анализа на релевантен пазар** предлагаме прецизирање на став 1 и 2 како што следи:

(1) Агенцијата спроведува редовна анализа на релевентнати пазари имајќи ги предвид препораките на Европската комисија за утврдување на релевантни пазари на производи и услуги и каде што е соодветно во соработка со органот надлежен за заштита на конкуренцијата.

(2) Агенцијата ќе донесе одлука со која ќе утврди релевантни пазари на производи и услуги и релевантни географски пазари во областа на електронските комуникации или определени географски области на територијата на Република Северна Македонија, чиишто карактеристики можат да бидат такви што ќе го оправдаат наметнувањето на регулаторните обврски утврдени со овој закон, не доведувајќи ги во прашање пазарите кои во одредени случаи можат да се утврдат според Законот за заштита на конкуренцијата. Агенцијата ги утврдува релевантните пазари по претходно спроведена јавна расправа согласно со овој закон.

*Со оглед дека на пазарот на електронски комуникации во Републиката постои значително конкурентска разлика во одредени области со особено присуство на локални оператори кои не се регулирани и обезбедуваат значително ниски цени на услуги на крајни корисници, предлагаме во анализата на релеватните пазари да се земат во предвид спецификите на определена географска област и како таква да биде одделно анализирана.*

**Член 84 Определување на оператор со значителна пазарна моќ, наметнување, продолжување, изменување или отповикување на обврски**

(1) Доколку Агенцијата врз основа на анализа на релевантен пазар во географските области утврди дека на тој пазар нема доволно ефективна конкуренција, таа има обврска да донесе одлука со која ќе определи оператори кои самостојно или заеднички имаат значителна пазарна моќ на тој пазар во согласност со членот 82 ставови (1) и (2) од овој закон.

Во **член 89** **Преиспитување на утврден релевантен пазар на производи и услуги** предлагаме пократки рокови за преиспитување на утврден релевантен пазар на производи и услуги и измена како што следи:

*Агенцијата во определени временски периоди кои не можат да бидат подолги од ~~три~~ две години во соработка со органот надлежен за заштита на конкуренцијата, е должна да го преиспита утврдениот релевантен пазар на производи и услуги.*

**Член 93 Миграција од постојната инфраструктура**

*Миграцијата на постојната инфраструктура е веќе регулирана со “Правилникот за нивото на деталност на информациите ште ќе бидат објавени во референтната понуда за рзаврзан пристап на локална јамка и начинот на нивно објавување” од 2008 година, објавен на веб страната на АЕК.*

[***https://aek.mk/pravilnik-za-nivoto-na-detalnost-na-informaciite-shto-kje-bidat-objaveni-vo-referentnata-ponuda-za-razvrzan-pristap-na-lokalna-jamka-i-nachinotna-nivnoto-objavuvanje-2/***](https://aek.mk/pravilnik-za-nivoto-na-detalnost-na-informaciite-shto-kje-bidat-objaveni-vo-referentnata-ponuda-za-razvrzan-pristap-na-lokalna-jamka-i-nachinotna-nivnoto-objavuvanje-2/)

(1) Оператор со значителна пазарна моќ на ~~еден или на повеќе~~ релевантниот пазар~~и~~, согласно членот 82 од овој закон е должен однапред и навремено, да ја извести Агенцијата за намерата да извади од употреба делови од мрежата или да ги замени со нова инфраструктура, вклучувајќи ја постојната инфраструктура потребна за работа на бакарна мрежа на која и се наметнати обврски согласно членовите 84 до новиот член (Регулација на нови мрежни елементи со многу висок капацитет) од овој закон.

*Операторот може да биде назначен за оператор со значителна пазарна моќ само на еден релевантен пазар.*

Во **член 96 Пристап до изградена инфраструктура** прелагаме бришење на термините ,,згради, влезови на згради, кабли во згради, вклучително и жични инсталации”

 (1) Агенцијата врз основа на анализа на релевантен пазар согласно членот 95 од овој закон, може на оператор со значителна пазарна моќ на релевантен пазар да му наметне обврска за пристап и користење на изградена инфраструктура, особено на: ~~згради или влезови во згради, кабли во згради, вклучително и жични инсталации,~~ антени, антенски столбови, кули и други придружни конструкции, столбови, кабелски канализации, цевки, контролни комори, шахти и кабинети.

*Сметаме дека е нема потреба да се наметнува обврска за пристап до внатрешна инсталација во згради, влезови на згради, кабли во згради, вклучително и жични инсталации бидејќи според досегашната пракса во новите згради се поставуваат исклучиво оптички влакна и тоа со капацитет за да можат сите заинтересирани оператори да овозможат услуга на корисниците. Поставувањето на внатрешна инсталација е обврска на инвеститорот. Ова е во согласност со постојната подзаконска регулатива на ЗЕК кој е обновена при крајот на 2023 година односно направено е усогласување  со Brooaband cost reduction Directive која е надоградена со Gigabit Infrastructure Act (GIA) во 2024 година. Во старите згради исто така се поставуваат оптички влакна и тоа на барање на поединечен корисникот односно операторот не поставува внатрешна инсталација со капацитет за повеќе оператори до секој потенцијален корисник, ниту пак тоа го прави низ целата зграда, а поради тоа и не е возможно да обезбеди пристап на барање на друг оператор.*

Во **член 98 Обврска за посебно сметководство при интерконекција или пристап** предлагаме нов став 2 како што следи:

*(2)Обврската за водење на посебно сметководство треба да произлегува од објективната состојба на пазарот и соодветно на тоа Агенцијата на годишна основа ја анализира потребата од истата.*

*Понатамошните ставови во членот 98 да се нумерираат согласно направената измена.*

Во **член 104 Регулација на нови мрежни елементи со многу висок капацитет** имаме забелешки на обврските од став 2 точка 1 и 2

(2) Агенцијата при проценката на понудата за заедничко инвестирање од ставот (1) на овој член  особено утврдува дали понудата за заедничко инвестирање ги исполнува сите следни услови:

~~1. е отворена за било кој оператор  во било кој момент во текот на работниот век на мрежата;~~

*Понудата не може да биде отворена во било кој момент кога станува збор  за коиневстиција во фаза на градба.*

2. им овозможува на други ко-инвеститори, кои се оператори  долгорочна ефективна и одржлива конкуренција на пазарите за крајните корисници (downstream markets) на кои постои оператор со значителна пазарна моќ, под услови кои вклучуваат:

~~- можност за зголемување на таквото учество во иднина; и~~

*Вакво нешто не е применливо бидејќи условите се дефинираат на почетокот на зедничката инвестиција.*

(4) Доколку Агенцијата утврди, а имајќи ги предвид резултатите од испитувањата на пазарот спроведени во согласност со новиот член 92 ставови (3), (4) и (5) од овој закон дека понудената обврска од ставот (1) на овој член ги исполнува условите од ставот (2) на овој член ќе донесе одлука во согласност со ~~член 92 став (7)~~ од овој закон со која како задолжителна ќе ја утврди обврската за заедничко инвестирање од ставот (1) на овој член и нема да наметне дополнителни обврски согласно член 85 од овој закон за елементите на новата мрежа со многу висок капацитет што се предмет на обврските, доколку барем еден потенцијален ко-инвеститор склучил договор за заедничко инвестирање со операторот определен како оператор со значителна пазарна моќ.

*Не постои член 92 став (7).*

**Член 105 Универзална услуга по прифатлива цена**

(1) Сите потрошувачи на територијата на Република Македонија мора да имаат пристап по прифатлива цена, до достапна соодветна услуга за широкопојасен пристап до интернет и услуги за говорна комуникација, со квалитет на услугата пропишан со подзаконскиот акт од ставот (6) на овој член, вклучително и  основен приклучок на фиксна локација.

*Во оваа одредба е употребен терминот потрошувач, а понатаму во членовите кои се однесуваат на универзалната услуга се употребуваат и термините претплатник и краен корисник од тие причини потребно е ревидирање и соодветно усогласување на користените термини.*

Во **член 109 Услуги за информации и јавен именик** во ставовите 3 и 4 предлагаме измена како што следи:

(3) Операторите од ставот (2) на овој член се должни, ~~без надоместок~~, да ги известат крајните корисници, пред вклучувањето на нивните лични податоци во јавниот именик, за целите на електронското издание на именикот или именикот кој и е достапен на јавноста преку службата за давање на информации, како и за сите други можности за користење на нивните лични податоци.

(4) Операторите од ставот (2) на овој член се должни однапред, ~~без надоместок~~, да ги известат крајните корисници за нивното право на бесплатно вклучување на нивните лични податоци во јавниот именик, према сопствен избор, водејќи сметка за неопходниот број на податоци кои обезбедувачот на именикот ги определил заради остварување на целта на именикот, како и за правото на бесплатна проверка, измена, дополна или бришење на своите лични податоци од јавниот именик.

*Известувањата секогаш биле без надоместок, не е јасно за каков надоместок се мисли.*

Во **член 115 Контрола на трошоци** е предвидено

(2) Операторот на универзална услуга е должен на своите крајни корисници да им обезбеди можност за контрола на трошоците преку:

...

- бесплатна ~~селективна~~ забрана за појдовни повици или за СМС/ММС пораки со додадена вредност, а кога е технички возможно и за други видови слични апликации,

...

*Селективна забрана за појдовни повици или СМС/ММС пораки со додадена вредност не може да се обезбеди, тоа се подесува на терминалниот уред. Бесплатна забрана за појдовни повици или за СМС/ММС пораки со додадена вредност секако се обезбедува.*

~~- неплаќање  на сметки,~~

...

- ~~можност за деактивирање на фактурирање од трети страни.~~

*Овие одредби се нелогични, предлагаме нивно појаснување и ревидирање.*

**Член 121 Компензациски фонд за универзалната услуга**

(2) Поврзувањето од ставот (1) на овој член треба да биде во можност да поддржи говор, ~~факсимил~~ и пренос на податоци со брзина доволна да се обезбеди ефикасен пристап на интернет, согласно подзаконскиот акт од членот ~~92 став (2)~~ од овој закон.

*Факсимил треба да се избрише, не постои веќе подолго време. Исто така не треба да референцира на член 92 став 2.*

(3) Агенцијата со одлука ги утврдува износите на средства кои операторите од ставот (2) на овој член ги уплаќаат во фондот од ставот (1) на овој член и кои не смеат да бидат повисоки од 0, ~~5~~1% од вкупниот приход што го има операторот од обезбедување на јавни електронски комуникациски мрежи и/или услуги.

*Нема потреба од толку висок процент бидејќи во УСО фондот има неискористени средства во износ од 995 000 евра, а според последниот тендер износите на повраток кои беа побарани од страна на назначените даватели на услуга не беа поголеми од 500 000 евра за период од 5 години.*

**Член 122 Договор за приклучок и користење на јавна комуникациска мрежа и/или јавно достапни електронски комуникациски услуги**

(5) Операторите можат да ги добијат следниве податоци од нивните ~~претплатници~~ крајни корисници:

- име и презиме за физички лица или назив на ~~претплатникот~~ крајниот корисник, вклучително и име и презиме на одговорнот лице во правното лице

- матичен број за физички лица ~~и даночен и регистарски број за правни лица~~ , вклучително и матичниот број на одговорното лице во правното лице

- даночен и регистарски број за правни лица

- дејност на ~~претплатникот~~ крајниот корисник,

- адреса на ~~претплатникот~~ крајниот корисник,

- ~~претплатнички~~ број за контакт,

- ~~академска титула или професија и~~

- e-mail адреса и

- врз основа на плаќање, дополнителни податоци, под услов тоа да не ги загрозува правата на трети лица.

(6) Податоците наведени во ставот (5) на овој член можат да се користат само за:

- склучување, надзор и престанок на ~~претплатничките~~ договорите со крајните корисници,

- наплата на услугите,

- подготовка и издавање на телефонски именици согласно овој закон и

- други цели согласно со овој закон, а врз основа на добиена согласност од ~~претплатникот~~ крајниот корисник.

(8) Операторите се должни да водат евиденција за сите воспоставени ~~претплатнички~~ договорни односи (postpaid и prepaid) која особено треба да содржи податоци за име, презиме, ~~и~~ адреса и матичен број или број на патна исправа за физички лица, а за правното лице назив, ~~и~~ седиште и даночен број на правното лице, како и име, презиме, адреса и матичен број или број на патна исправа~~, а~~ за одговорното лице во ~~за~~ правното лице ~~даночен број на правното лице~~. Податоците наведени во евиденцијата за сите воспоставени ~~претплатнички~~ договорни односи (postpaid и prepaid) се чуваат во рокот утврден во ставот (7) на овој член.

*Предлагаме на операторот да му се овозможи да ги собира и обработува личните податоците и ЕМБГ на управителите/овластените лица на правните лица. Согласно одредбите од член 65 став 1 од Законот за трговски друштва утврдено е дека застапник на трговско друштво по закон е физичкото лице нa коешто со одредбите на овој закон му се дадени права и обврски и е определено да ја застапува одделната форма на друштвото. Во правниот промет овие лица настапувааат за правното лице и работењето со нив без можност за собирање и обработка на нивните лични податоци за идентификација ги изложува страните на злоупотреби и ја отежнува дигитализацијата на услугите за правни лица, што претставува дискриминација во однос на физичките лица.*

*Во правниот промет физичкото лице кога настапува во име и за сметка на правното лице e потребно да се идентификува за да може несомнено да се утврди дека правното лице е застапувано од неговиот законски застапник со цел истиот да може да управува со услугите кое друштвото ги користи преку дигиталните канали.*

*Предлагаме целосно ревидирање на член 122  и член 124**заради нивно усогласување, како и усогласување на**употребата на термините потрошувач, краен корисник и претплатник воопшто.*

*Дополнителна забелешка во врска со оваа одредба е тоа што никаде во законот не е наведена дефиниција за употребените термини ,,postpaid” и ,,prepaid”.*

**Член 124 Договор помеѓу оператор и краен корисник**

(4) Договорот се смета за склучен во моментот на потпишување на договорот од двете страни или откако крајниот корисник ќе ја даде својата согласност за склучување на договорот по електронски пат по претходно утврдување на неговиот идентитет преку средствата за електронска идентификација .

*Со цел овозможување на склучување на договори преку дигиталните канали во согласност со државната стратегија за дигитализација и законите и подзаконските акти за електронски документи, електронска идентификација и доверливи услуги потребно е да се предвиди и склучување на договори по електронски пат со едноставно прифаќање на договорните услови во дигитален процес на кој му претходи електронска идентификација на крајниот корисник.*

Во **член 125 Времетраење и раскинување на договорот** предлагаме дополнување на став 7 како што следи:

(7)Операторот е должен најмалку 30 дена пред да ги измени условите од договорот, писмено или електронски , на јасен и разбирлив начин да го извести крајниот корисник за измената на истите,како и за неговото право за раскинување на договорот, без дополнителни трошоци, доколку истите не ги прифати.Операторот има право еднаш годишно да ги усогласи цените на јавните електронски комуникациски услуги со годишниот индекс на трошоци на живот – COICOP (Годишен Индекс) објавен од овластен државен орган. Прилагодувањето на цените на услугите во согласност со Годишниот Индекс не се смета за измена на условите на претплатничкиот договор и претплатникот нема право предвремено да го раскине договорот без наплата на договорна казна или пенали.

*Врз основа на европската пракса бараме дополнување на ставот 7 и предлагаме прилагодувањето на цените на услугите врз основа на стапката на инфлација утврдена и објавена од страна на овластена институција да не се смета за измена на договорните услови која на претплатниците им го овозможува правото без  последици да го раскинат склучениот договор. Нашиот предлог е во согласност со европската судска пракса која дозволува зголемување на цената врз база на инфлација утврдена од релевантна институција и истото не го смета за измена која на претплатникот му дава право без последици да го раскине склучениот договор. (Nov 26th, 2015; [www.curia.europa.eu](http://www.curia.europa.eu)). Ваквите одредби се веќе вклучени во Општите услови на Операторите во Холандија, Австрија, Унгарија, Португалија и други земји членки на ЕУ.*

*На 22 јануари 2025.01 година, Хрватски Телеком објави зголемување на цената од 3%, што ќе стапи на сила на 1 март 2025 година, како одговор на стапката на инфлација во 2024 година. Одлуката на ХТ за индексирање е насочена кон решавање на зголемувањето на платите, бидејќи јазот во платите стана критично прашање. Одлуката беше соопштена до клиентите, јавноста и клучните политички чинители, а реакциите на медиумите беа умерени, без досега пријавени негативни политички одговори.*

*Маѓар Телеком ќе ги зголеми цените за 3,7%. МТ ќе спроведе прилагодување на надоместоците засновани на инфлација на своите договори со клиенти од 1 април 2025 година за 3,7%, во согласност со просечниот индекс на потрошувачки цени за 2024 година објавен од Заводот за статистика на Унгарија.*

~~(15) Операторот е должен во моментот на склучување на договорот, без надомест, да ги отстрани сите ограничувања во врска со користењето на терминалната опрема во мрежите на други оператори,~~

(16) Операторот е должен на барање на краен корисник на однапред платени услуги, по истекот на една година од купувањето на терминалната опрема, во рок од пет дена од денот на поднесувањето на барањето, да му овозможи користење на таа опрема во мрежите на другите оператори.

*Сметаме дека одредбите од ставовите 15 и 16 на член 125 се контрадикторни и во таа насока предлагме бришење на одредбата од ставот 15.*

**Член 130 Обезбедување дополнителни можности**

Оператор на услугата за пристап до интернет и/или на јавно достапните комуникациски услуги помеѓу лица кои користат нумерација треба, без надоместок да ги обезбеди следните дополнителни можности:

- ограничувања на потрошувачката;

- детална сметка;

~~- постапка за неплаќање на сметки~~

- идентификација на повикувачки број и

~~- пренасочување на е-пошта или пристап до е-пошта по раскинување на договорот со операторот за услугата за пристап до интернет.~~

*Потребно е појаснување на членот 130 особено на можностите за постапка за неплаќање на сметки и пренасочување на е-пошта или пристап до е-пошта по раскинување на договорот со операторот за услугата за пристап до интернет.*

Во **член 133** **Ограничување на пристап до и користење на услуги и апликации** предлагаме два нови става 7 и 8 следствено на тоа ставот 7 да стане став 9 како што следи:

*(7) По исклучок од ставот (1) на овој член, пристапот до и користењето на услуги и апликации преку јавните електронски комуникациски мрежи од ставот (1) на овој член може да се ограничи и во случаи на нелегални апликации и интернет страници кои овозможуваат пристап на јавноста до аудио и аудиовизуелни содржини за кои не се регулирани релевантните авторските права на територијата на Републиката.*

*(8) Начинот на спроведување на ограничувањето од став 7 од овој член ќе се пропише со посебен подзаконски акт од страна на надлежното министерство.*

(~~7~~9) Одредбата од ставот (1) на овој член не се однесува на правото на операторот да го ограничи пристапот до и користењето на услуги и апликации под услови утврдени со овој закон.

*Сметаме дека треба да се опфатат и случаите на нелегално реемитување на ТВ содржини (програмски сервиси односно ТВ канали) кои се во присутни во голем број. За да се спречи нелегалното реемитување на програмски содржини, а воедно да се запазат начелата за мрежна неутралност, на сличен начин како што во случајот би се спроведувало ограничувањето на нелегалните платформи за игри на среќа, врз основ на пропис донесен од Министерството за дигитална трансформација, да се овозможи и ограничување на нелегалното реемитување на програмски содржини.*

Во **член 141 Интероперабилност на автомобилски радија, радиоприемници за потрошувачи и дигитална телевизиска опрема за потрошувачи** предлагаме нов став како што следи:

,,Терминалата опрема која подржува единствено 2G/3G /EDGE технологија се забранува за увоз заради успешна миграција кон понови технологии.”

*Сметаме дека е потребно да се забрани увоз на терминална опрема кој подржува единствено 2G/3G /EDGE технологија заради препораките на производителете на опрема за миграција од 2G/3G технологија vo 4G/5G технологија до крај на 2033 година.*

Востав 4 на **член 169 Времетраење и продолжување на важноста на одобрението** е предвидено

(4) Агенцијата, најмалку две години пред истекот на рокот на важење на одобрението за користење на радиофреквенции од ставот (2) на овој член, ќе спроведе постапка со цел да  оцени дали постојат услови за продолжување на важноста на одобрението од ставот (2) на овој член, ~~при што може, доколку е потребно да одлучи и за измена на условите за користење на радиофреквенцискиот спектар~~, во согласност со членот 172 од овој закон.

*Не се согласуваме со можноста за измена на условите за користење на радиофреквенцискиот спектар за обезбедување на безжични широкопојасни комуникациски услуги  при продожување на одобренијата бидејќи продолжувањето е за период од 5 години. При измена на условите можно е да има потреба од дополнителни  инвестиции кои се неисплатливи за вака краток период. Доколку при продолжување на одобрението по барање на операторот, се сменат условите на користење постои можност за нарушување на бизнис континуитетот на операторот на мобилни комуникациски услуги, бидејќи планирањето и инвестициите во развој на мрежа и радиофреквенциски ресурси секогаш се однесуваат за период не пократок од 20 години. Можноста за менувањето на еднаш утврдение услови на користење на радиофреквенции секако ќе го афектира целокупното работење и ќе ја наруши предвидливоста, а со тоа и идните инвестиции.*

(13) Агенцијата, може по службена должност да го измени рокот на важење на одобрението за користење на радиофреквенции, со цел да обезбеди истовремен престанок на важноста на одобренијата во еден или повеќе радиофреквенциски опсези, при тоа на операторот му се враќа дел од еднократниот надомест кој бил платен при доделување на радиофреквенции за широкопојасни мобилни комуникациски услуги пропорционално на времето за кое е скратено одобрението.

*Агенцијата предлага по службена должност да може да го измени рокот на важење на одобрението за користење на радиофреквенции и притоа со можност да го скрати, со законот треба да се уреди начин на кој на операторот ќе му се направи поврат на дел од еднократниот надомест кој бил платен при доделување на радиофреквенции за широкопојасни мобилни комуникациски услуги пропорционално на времето за кое е скратено одобрението.*

*Нов став:*

*Доколку доделените радиофреквенции не може да се искористат на цела или на дел од територијата за која се доделени со одобрение издадено од Агенцијата, тогаш Агенцијата е должна да напрви поврат на средствата кои биле уплатени по основ на годишен надомест за радиофреквенции, пропорционално на процентот од територијата каде што има штентни интерференции или друга причина поради која операторот не може да ги користи доделените фреквенции, не по сопствена вина.*

*Македонски Телеком е на став дека ваква одредба е повеќе од потребна поради гарантирано користење на радиофреквенциите на територијата за која се доделени и мерка со која би се обештетил операторот во случај Агенцијата да не може истото да го безбеди (случај: Интерференци на спектар доделен на Македонски Телеком во опсегот на 700 MHz на пограничниот предел со Албанија поради што Македонски Телеком е оштетен).*

Во **член 170 Обнова на одобрение за користење на радиофреквенции** предлагаме измена како што следи:

(7) Доколку Агенцијата донесе одлука за обнова на одобрението за користење на радиофреквенции од ставот (1) на овој член, на имателот на одобрението за користење на радиофреквенции, ќе му издаде ново одобрение за користење на радиофреквенции ~~во кое може да му измени некои од условите за користење на радиофреквенциите и~~ може да го задолжи со плаќање на еднократен надоместок за користење на радиофреквенции, согласно со членот 31 од овој закон.

*Доколку при обнова на одобрението по барање на операторот се сменат условите на користење постои можност за нарушување на бизнис континуитетот на операторот на мобилни комуникациски услуги планира и инвестира во развој на мрежа и радиофреквенциски ресурси за период не пократок од 20 години. Можноста за менувањето на еднаш утврдените услови на користење на радиофреквенции секако ќе го афектира целокупното работење и ќе ја наруши регулативната предвидливост (член 7 став в) од овој закон) , а со тоа и идните инвестиции.*

Во **член 172 Измена на одобрението за користење на радиофреквенции** предлагме два нови ставови како што следи:

*,,Надоместоците за користење на радиофреквенции што се платени за годината во која е отповикано одобрението се враќаат.”*

*,,При значителна измена на одобрението за користење на радиофреквенции во согласност со став 4 од овој член при која се намалува временскиот рок за кој истите биле издадени или се одземе дел од радиофреквентниот опсег кој бил доделен, Агенцијата го враќа на операторот дел од еднократниот надомест кој бил платен при доделување на радиофреквенции за широкопојасни мобилни комуникациски услуги пропорционално на одземениот опсег или времетраењето на одобрението.”*

Во **член 173 Отповикување на одобрението за користење на радиофреквенции**

(3) Агенцијата може да го отповикува одобрението за користење на радиофреквенции по службена должност по постапка утврдена во членот 48 од овој закон доколку утврди дека:

...

~~е) радиофреквенцискиот спектар не се користи ефикасно и се јавува потреба од воведување на нови мрежни оператори под еднакви и недискриминаторски услови.~~

*Сметаме дека овој став треба да се избрише бидејќи и дава на Агенцијата овластување да одземе веќе доделен спектар поради воведување на нов мрежен оператор, иако тој спектар е доделен со претходна постапка на јавна расправа и распределба на радиофреквенциите во согласност со закон. Ова го отвара прашањето на повраток на еднократниот надомест од страна на државата како и правната и регулативната несигурност која се создава на овој начин. Можноста за одземање на доделениот спектар по проценка на Агенцијата не создава позитивна атмосфера ниту за влез на нов мрежен оператор.*

Нов став:

,,(10) Надоместоците за користење на радиофреквенции што се платени за годината во која е отповикано одобрението се враќаат, во случаите од ставот (1) на овој член.”

*Надоместокот се плаќа согласно времетраењето на одобрението, доколку се отповика одобрението за кое е платен надоместок тој надоместок треба да му се врати на корисникот на чие барање е отповикано одобренито. Ова е во согласност со ЕЕCC директивата.*

*Article 42*

**Fees for rights of use for radio spectrum and rights to install facilities**

1.Member States may allow the competent authority to impose fees for the rights of use for radio spectrum or rights to install facilities on, over or under public or private property that are used for the provision of electronic communications networks or services and associated facilities which ensure the optimal use of those resources. **Member States shall ensure that such fees are objectively justified, transparent, non-discriminatory and proportionate in relation to their intended purpose** and shall take into account the general objectives of this Directive.

Во **член 175 Конкуренција во областа на радиофреквенцискиот спектар** предлагаме бришење на точка д) од став 1

(1) Со цел поттикнување на ефикасна конкуренција, Агенцијата може со одлуката за доделба, измена или обнова на одобрението за користење на радиофреквенции, врз основа на објективна процена на пазарот и условите на конкуренција на релевантниот пазар, а особено врз основа на проценката на условите за идниот развој на конкуренцијата, имајќи ги предвид расположливите споредбени вредности, да ги утврди следните мерки:

...

~~(д) изменување и дополнување на постојните одобренија за користење на радиофреквенцискиот спектар, доколку е тоа потребно, заради дополнително избегнување на нарушување на конкуренцијата, предизвикано од било каков пренос или акумулација на радиофреквенцискиот спектар.~~

...

*Можноста за менувањето на еднаш утврдените услови на користење на радиофреквенции секако ќе го афектира целокупното работење и ќе ја наруши регулативнатапредвидливост (Член 7 став в) од овој закон) , а со тоа и идните инвестиции.*

**Член 177 Поставување и работа на безжични пристапни точки со краток домет**

*За поздравување е имплементација на регулативата за безжични пристапни точки со краток домет, но напоменуваме дека истата треба да се преслика и во регулативата  на министерството надлежно за работите од областа на градењето за одредбите од овој член да можат практично да се спроведат. Тоа важи и за останатите членови од овој закон кои се однесуваат на изградба на мрежи.*

Во ставот 1 на **член 187 Одземање на правото на користење на доделени броеви и/или серии на броеви** предлагаме нова алинеја како што следи:

*(1) Агенцијата ќе донесе решение со која во целост или делумно ќе го одземе правото на користење на доделени броеви и/или серии на броеви, доколку утврди дека е исполнет било кој од следните услови:*

*- на барање на операторот*

**Член 195 Поврзување на радио опрема и телекомуникациска терминална опрема**

(1) Доколку радио опремата и/или телекомуникациска терминална опрема ги исполнува условите утврдени во Законот за техничките барање за производите и оцена на сообразност, прописите донесени врз основа на него и овој закон, операторите на јавните комуникациски мрежи и/или услуги не смеат да го одбијат поврзувањето на таквата опрема.

*Сметаме дека во сите погоренаведени прописи, Законот за техничките барање за производите и оцена на сообразност и прописите донесени врз основа на него и во овој закон, треба да се забрани увоз на опрема која подржува единствено LTE/VoLTE технологија.*

Во **член 198 Проценка на профилот на ризик кај добавувачите и производителите мрежи кај операторите** став 4 алинеја 3 прелагме дополнување како што следи:

(4)      При процена на профилот на ризик за добавувачите и производителите на мрежна опрема, Агенцијата ќе ги земе во предвид особено следниве фактори:

-      дали добавувачите и производителите поддржуваат иновации и ги почитуваат авторските и сродните права, како и правата од индустриска сопственост, со доставување на изјава

*Од причина што обврската од оваа алинеја и начинот на кој истата треба да се спроведе не се доволно јасни предлагаме да се дополни алинејата со обрвска за добавувачите да достават изјава со која гарантираат дека ги поддржуваат иновациите и ги почитуваат авторските и сродните права, како и правата од индустриска сопственост.*

**Член 226 Преодни одредби**

*Сметаме дека во преодните одредби на законот треба да се предвидат разумни рокови за имплеменатација на новите обврски. Ова особено од технички аспект, имајќи во предвид дека за набавка на опрема и интеграција се потребни една до две години. Доколку подзаконските акти во кој ќе се прецизираат обврските за операторите се донесат во рок од една година од стапување на сила на законот потребен е дополнителен период од најмалку две години за нивна имплементација.*

Македонски Телеком е на располагање за сите дополнително потребни информации и во очекување на состанокот најавен од претставниците на Министерството за дигитална трансформација на кој ќе ни биде овозможено да ги елаборираме нашите коментари, мислења и ставови.

**За Македонски Телеком**

Лидер за регулатива и големопродажни прашања

Слободанка Гиевска

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**